Ola er profesjonell «Fortnite»-trener: – Mye spørsmål
Når Ola forteller folk hva han jobber med, er han vant til at de stiller spørsmål. Det er ikke alle som har møtt en profesjonell «Fortnite»-trener.  Det er ikke så uvanlig å starte arbeidsdagen etter klokken 16.00. Det gjør mange nordmenn. Det er dog ikke så mange som har samme jobb som Ola Løyning (32).  Under navnet «Sjokoladen» trener han «Fortnite»-spillere over hele verden.  – Jeg trener lag i både Europa og USA. Mellom 16.00 og 18.00 begynner jeg å sette opp en plan for økten, akkurat som i all annen sport. Oppvarming, øvelser og «scrims». Etter dette opplegget pleier vi hver dag å se gjennom kampene vi har spilt, og så går vi gjennom hva vi må øve på til neste dag. Og sånn går ukene.  Løyning trener såkalte «duos», altså to og to spillere som spiller sammen. For øyeblikket er han engasjert av en duo bestående av en nordmann og en ungarer, og to amerikanske duoer.  Lagene er nå i gang med forberedelsene til 2023 FNCS Global Championship i København – en internasjonal megaturnering med 4 millioner dollar i førstepremie-potten.  Ambisjonene er klare.  – Det er å vinne. De er alle gode, og på en god dag så har de fint muligheten. Jeg har jo to sjanser til å vinne, sier Løyning med et smil. Under kan du se video av da duoen Okis (Arnel Avdagic) og Bucke (Logan Eschenburg) så godt som hadde kvalifisert seg til turneringen, med Løyning på trenersiden.  Løyning har gamet hele livet, og brukt mye tid på spill som «Counter-Strike». Så mye at han rett og slett var lei, og søkte nye utfordringer.  – I 2016 begynte jeg med «PUBG», i en periode hvor det var veldig populært. Jeg ble ganske god i det. Så hørte jeg om dette nye spillet, «Fortnite». Det måtte jeg jo prøve, og den første kampen vant jeg.  Han var solgt, og første seier gjorde så inntrykk at han fremdeles husker datoen.  – 26. september 2017. Det var dagen det kom ut, sier han.  Og så gikk det fort i svingene. Løyning spilte i seks måneder i tospann med Emil «Nyhrox» Bergquist, som i 2019 gikk videre til å bli verdensmester.  – Så din tidligere partner vant VM, mens du selv la opp som spiller, og ble heller trener – hvorfor ble det sånn?  – Jeg hjalp andre med å kvalifisere seg, men klarte det ikke selv. Jeg fant da ut at jeg nok var en bedre trener enn spiller. Jeg begynte rett og slett å bli for gammel. Det er tungt! Å være 29 år, og for gammel til å drive med hobbyen din, sier Løyning med en latter.  Han mener nemlig at det er nærmest umulig for en i hans alder å hevde seg mot «unggutta». Som for eksempel Emil Bergquist, som vant VM som 16-åring. – Det er umulig for meg å holde tritt med 16–17-åringer. Det er litt merkelig, det der. I andre spill, som «CS», så finner du flere profesjonelle over 30 år. Det gjør du ikke i «Fortnite». Du må rett og slett forholde deg til så mye forskjellig, hele tiden. I et spill som «CS» går det kanskje mer på koordinasjon og taktikk.  Kanskje har han et poeng. I 2014 ble det gjort en undersøkelse, hvor over tre tusen spillere skulle demonstrere reaksjonstid mens de spilte «StarCraft 2».  Og ganske riktig så viste resultatene at reaksjonstiden i snitt gikk tydelig opp etter fylte 24 år. Men det er ikke nødvendigvis så svart/hvitt heller. Løyning utdyper:  – Hvis du gir én oppgave til en på 30 år, så opplever jeg at vedkommende kan løse den minst like raskt som en på 18. Men gir du dem 15 forskjellige ting å forholde seg til på én gang, så gjør tenåringen det bedre. Dette har jeg sett i tusenvis av spillere.  Ifølge Løyning er det ikke så mange i verden som har klart å lage seg et levebrød av å trene andre i «Fortnite». Han er derfor vant til at folk har spørsmål.  – Det første spørsmålet jeg får er om jeg kan leve av dette. Det kan jeg. Gjør du det bra, så kan du leve godt. – Gjør du det bra, da? – Jeg gjør det bra! Jeg har vært snekker i mange år, og drevet enkeltmannsforetak. Jeg tjener en god del mer nå enn jeg gjorde da, sier han. I tillegg til fast betaling for øktene sine, tar han også prosenter ved eventuelle premiepenger.  Han leies også inn av organisasjoner. Blant annet har han blitt hyret for å jobbe med utøvere fra Guild Esports. Der sitter selveste David Beckham på eiersiden. – Det er ganske surrealistisk at David Beckham har betalt ut lønn til meg, sier han.  Men medaljen har også en bakside. Livet Løyning lever er ikke så lett å kombinere med det folk flest vil kalle et A4-liv, og han er åpen om at det kan ta på.  – Arbeidsdagen min er fra rundt fire på ettermiddagen til rundt fire-fem på natten. Det er vanskelig. Men jeg har også tatt på meg to regioner samtidig. Jeg jobber med folk fra Europa, og også USA. – Jeg har lekt med tanken på å flytte dit en stund. 
Ola Løyning (32), kjent som Sjokoladen, er profesjonell «Fortnite»-trener, og underviser spillere i både Europa og USA. Han jobber hovedsakelig med to og to spillere, såkalte «duos», og er engasjert av en duo som består av en nordmann og en ungarer, samt to amerikanske duoer. De forbereder seg nå til 2023 FNCS Global Championship i København. Løyning har tidligere spilt med Emil «Nyhrox» Bergquist, som senere ble verdensmester i Fortnite. Løyning lever av inntektene fra sin Fortnite-trenerjobb, og tjener mer enn han gjorde som snekker, takket være både faste betalinger for treningsøktene og en prosentandel av eventuelle premiepenger.